承
明三入,仅比古人;大雅一门,无惭旧史。人非木石,恩重丘山。恭惟太皇太后
陛下,明极照临,忧深付托。欲为社稷之卫,莫如臣仆之贤。以帝尧之哲,而甚
畏于壬人;以孔子之圣,而思见于狷者。致兹选擢,骤及迂愚。臣敢不淬励初心,激昂晚岁。誓坚必死之节,少报不赀之恩。臣无任。
【谢兼侍读表二首(之二)】
臣轼言。今月四日伏奉告命除臣兼侍读者。叨承新命,祗服训词。薄技已穷,
旧恩未替。臣轼诚惶诚恐,顿首顿首。伏念臣志大而才短,论迂而性刚。以自用
不回之心,处众人必争之地。不早退缩,安能保全。是以三年翰墨之林,屡遭飞
语;再岁江湖之上,粗免烦言。岂此身愚智之殊,盖所居闲剧之致。臣之自处,
何者为宜。而况讲读之司,帷幄最近。分章摘句,则何以报非常之知;因事献言,又必贻前日之患。虽仰恃天日之照,实常负冰渊之虞。恭惟皇帝陛下,大德庇民,小心顺帝。虽天覆地载,以圣不可知为神;而日就月将,以学而不厌为智。曲收旧物,以广多闻。臣敢不职思其忧,本无分于中外;欲报之德,誓不易于死生。
臣无任。。
【谢三伏早休表二首(之一)】
大火既中,三庚云伏。炎熹之病,贵贱所同。忽蒙退食之恩,遂失流金之酷。
恭惟皇帝陛下,仁均动植,明烛幽微。上有无逸之勤,下无独贤之叹。臣等逢时
多暇,窃禄安居。共扬扇暍之风,以安黎庶;更励饮冰之节,少答生成。臣等无
任。
【谢三伏早休表二首(之二)】
星火见而金微,日方可畏;朝气锐而昼惰,恩获少休。上既知劳,下皆忘暑。
恭惟太皇太后陛下,劳谦恭己,内恕及人。虽天地无一物之私,而父母有至诚之
爱。臣等仰蒙宽假,动获便安。未明无颠倒之衣,省循何幸;夙退有委蛇之食,
歌咏而归。臣等无任。
【谢除龙图阁学士知颍州表二首(之一)】
臣轼言。伏蒙圣恩,以臣累章乞郡除臣龙图阁学士知颍州者。引嫌求避,顾
旧典之甚明;易职宠行,荷新恩之至厚。疏愚自省,渐悚交并。(中谢。)伏念
臣学陋无闻,性迂难合。受四朝之知遇,窃五郡之蕃宣。吴会二年,但坐糜于禀
禄;禁林数月,曾未补于丝毫。敢冀殊私,复还旧物。恭惟太皇太后陛下,仁涵
动植,明烛幽微。知臣独受于圣知,欲使曲全于晚节。怜其无用,许以少安。凡
力请八章而后从,使不为一乞而遽去。在臣进退,可